b'\n_START_ARTICLE_\nSeaMonkey\n_START_SECTION_\nNimen alkuper\xc3\xa4\n_START_PARAGRAPH_\nJotta uusi tuote ei her\xc3\xa4tt\xc3\xa4isi h\xc3\xa4mmennyst\xc3\xa4 organisaatioissa, jotka halusivat yh\xc3\xa4 k\xc3\xa4ytt\xc3\xa4\xc3\xa4 alkuper\xc3\xa4ist\xc3\xa4 Mozilla Suitea, uusi tuote tarvitsi uuden nimen. Yhteis\xc3\xb6n j\xc3\xa4senten alkuarvailujen j\xc3\xa4lkeen 2.7.2005 julkaistu tiedote vahvisti, ett\xc3\xa4 SeaMonkey olisi jatkossa sen internetohjelmistopaketin nimi, joka ottaa Mozilla Suiten paikan._NEWLINE_"Seamonkey" (pienell\xc3\xa4 m-kirjaimella) oli alkujaan koodinimi, jota Netscape k\xc3\xa4ytti Netscape Communicator 5:st\xc3\xa4, jota ei koskaan julkaistu. My\xc3\xb6hemmin Mozilla Foundation k\xc3\xa4ytti samaa koodinime\xc3\xa4 Mozilla Suitesta. Nimi sai alkunsa siit\xc3\xa4, ett\xc3\xa4 nimikilpailun voittaneen "ButtMonkey"-ehdotuksen tilalle haluttiin jokin siistimpi vaihtoehto. Nimi viittaa lehtijalkaisiin kuuluvaan Sea-Monkeys -nimell\xc3\xa4 myyt\xc3\xa4v\xc3\xa4\xc3\xa4n akvaario\xc3\xa4yri\xc3\xa4islajiin. SeaMonkey Council on nyt rekister\xc3\xb6inyt nimen tavaramerkiksi Mozilla Foundationin avulla. Projekti k\xc3\xa4ytt\xc3\xa4\xc3\xa4 eri versionumerointij\xc3\xa4rjestelm\xc3\xa4\xc3\xa4 kuin Mozilla Suite, joten ensimm\xc3\xa4inen versio oli SeaMonkey 1.0. Eri nimest\xc3\xa4 ja versionumerosta huolimatta SeaMonkey 1.0 perustui samaan l\xc3\xa4hdekoodiin kuin Mozilla 1.8.\n_START_SECTION_\nHistoria\n_START_PARAGRAPH_\n10.3.2005 Mozilla Foundation julkaisi tiedotteen, jonka mukaan s\xc3\xa4\xc3\xa4ti\xc3\xb6 ei julkaisisi virallisia versioita Mozilla Suitesta 1.7.x:n j\xc3\xa4lkeen, koska se oli siirt\xc3\xa4nyt painopisteens\xc3\xa4 Firefoxiin ja Thunderbirdiin. S\xc3\xa4\xc3\xa4ti\xc3\xb6 kuitenkin korosti jatkavansa infrastruktuurin tarjoamista niille yhteis\xc3\xb6n j\xc3\xa4senille, jotka haluavat jatkaa kehitt\xc3\xa4mist\xc3\xa4. Tosiasiallisesti t\xc3\xa4m\xc3\xa4 tarkoitti, ett\xc3\xa4 ohjelmistopaketin kehitt\xc3\xa4mist\xc3\xa4 jatkettaisiin, nyt vain kehitt\xc3\xa4j\xc3\xa4n\xc3\xa4 Mozilla Foundationin sijasta SeaMonkey Council. _NEWLINE_Projektin- ja julkaisunhallinnasta vastaava tiimi SeaMonkey Council koostuu t\xc3\xa4ll\xc3\xa4 hetkell\xc3\xa4 seuraavista henkil\xc3\xb6ist\xc3\xa4: Philip Chee, Karsten D\xc3\xbcsterloh, Robert Kaiser, Ian Neal, Neil Rashbrook, Andrew Schultz ja Justin Wood._NEWLINE_SeaMonkeyn ensimm\xc3\xa4inen versio, 1.0 alfa, julkaistiin 15.8.2005, jonka j\xc3\xa4lkeen vakaa SeaMonkey 1.0 julkaistiin 30.1.2006.\n_START_SECTION_\nKomponentit\n_START_PARAGRAPH_\nSeaMonkeyss\xc3\xa4 on selain, joka on Netscape-perheen perillinen, s\xc3\xa4hk\xc3\xb6posti- ja keskusteluryhm\xc3\xa4ohjelma, joka k\xc3\xa4ytt\xc3\xa4\xc3\xa4 samaa koodia Mozilla Thunderbirdin kanssa, HTML-editori ja IRC-asiakasohjelma (ChatZilla). SeaMonkey tukee ulkoasun muuttamista teemoilla. Sen mukana tulee vakiona kaksi teemaa: "Klassinen", joka on samantapainen kuin Firefox 3:n vakioteema, sek\xc3\xa4 "Moderni", joka on tyylilt\xc3\xa4\xc3\xa4n samankaltainen kuin Netscape 6.\n_START_SECTION_\nSelain\n_START_PARAGRAPH_\nSeaMonkeyn selainkomponentti k\xc3\xa4ytt\xc3\xa4\xc3\xa4 samaa renderointiohjelmistoa kuin Firefox, joten SeaMonkey tukee kaikkia samoja WWW-standardeja kuin Firefox. SeaMonkey tukee v\xc3\xa4lilehti\xc3\xa4 kuten Mozilla Suite.\n_START_SECTION_\nS\xc3\xa4hk\xc3\xb6posti\n_START_PARAGRAPH_\nS\xc3\xa4hk\xc3\xb6postiohjelman ominaisuuksiin kuuluvat useiden s\xc3\xa4hk\xc3\xb6postitilien tuki, roskapostisuodatus, yleisk\xc3\xa4ytt\xc3\xb6iset viestisuodattimet, oikoluku, HTML-viestien tuki, osoitekirja sek\xc3\xa4 muokattavat tunnukset, lis\xc3\xa4osat ja s\xc3\xa4hk\xc3\xb6postin\xc3\xa4kym\xc3\xa4t.\n_START_SECTION_\nHTML-editori\n_START_PARAGRAPH_\nSeaMonkeyn HTML-editori (Composer) on WYSIWYG-tyyppinen HTML-editori ja osa SeaMonkey-internetsovelluspakettia. Sen p\xc3\xa4\xc3\xa4asiallisessa k\xc3\xa4ytt\xc3\xb6liittym\xc3\xa4ss\xc3\xa4 on nelj\xc3\xa4 muokkaustilaa: normaali (WYSIWYG), HTML-tunnukset, HTML-koodi ja esikatselu. Se tukee perustekstinmuotoilua, hyperlinkkej\xc3\xa4, kuvia sek\xc3\xa4 taulukkoja.'